โนล

โนล  เป็นโครงการของกูเกิลที่มีจุดมุ่งหมายรวมบทความที่ผู้ใช้เขียนขึ้นหลากหลายหัวข้อ คำว่า "knol" ตัวพิมพ์เล็กที่กูเกิลนิยามเป็น "หน่วยความรู้" สื่อถึงบทความในโครงการนี้ โนลมักถูกมองเป็นคู่แข่งของวิกิพีเดีย
อูดี มันเบร์ รองประธานฝ่ายวิศวกรรมของกูเกิล เป็นผู้นำโครงการนี้ โดยมีการประกาศในวันที่ 13 ธันวาคม ค.ศ. 2007 และเปิดรุ่นเบต้าในวันที่ 23 กรกฎาคม ค.ศ. 2008 พร้อมบทความไม่กี่ร้อยบทความ ส่วนใหญ่อยู่ในหมวดสุขภาพและการแพทย์
โนลไม่ได้รับผู้เข้าชมจำนวนมากและถูกมองว่าล้มเหลว โครงการนี้จึงปิดตัวลงในวันที่ 30 เมษายน ค.ศ. 2012 และเนื้อหาทั้งหมดจึงถูกลบหลังวันที่ 1 ตุลาคม ค.ศ. 2012 อินเทอร์เน็ตอาร์ไคฟ์เก็บภาพจับหน้าจอโนลในช่วงเดือนกรกฎาคม ค.ศ. 2008 ถึงพฤษภาคม ค.ศ. 2012
การใช้งาน.
ผู้มีส่วนร่วมสามารถสร้างและเป็นเจ้าของบทความโนลได้ และสามารถมีบทความหลายบทความที่เกี่ยวข้องกับหัวข้อเดียวกันที่เขียนโดยผู้เขียนคนละคนได้
ผู้เขียนสามารถเลือกเพิ่มโฆษณาผ่าน AdSense ของกูเกิลลงในหน้าของตนเอง การแบ่งปันรายได้นี้ถูกวิจารณ์ว่าสร้างแรงจูงใจในการโปรโมตตัวเองหรือสแปม
ผู้มีส่วนร่วมในโครงการโนลทุกคนต้องลงชื่อเข้ากับบัญชีกูเกิลและต้องระบุชื่อจริง การมีส่วนร่วมในเว็บไซต์นี้ตามค่าเริ่มต้นอนุญาตภายใต้ใบอนุญาต Creative Commons CC-BY-3.0 (อนุญาตให้ใครก็ตามนำเนื้อหานั้นมาใช้ซ้ำได้ ตราบเท่าที่ระบุชื่อผู้เขียนเดิมไว้) แต่ผู้เขียนสามารถเลือกใบอนุญาต CC-BY-NC-3.0 (ห้ามใช้ใหม่ในเชิงพาณิชย์) หรือใช้การปกป้องลิขสิทธิ์แบบดั้งเดิมแทน โนลใช้ลิงก์ออกนอกไซต์ "nofollow" ด้วยการใช้คำสั่ง HTML เพื่อป้องกันไม่ให้ลิงก์ในบทความมีอิทธิพลต่อการจัดอันดับของเครื่องมือค้นหา
คำตอบรับ.
การแข่งขัน.
โนลได้รับการอธิบายเป็นทั้งคู่แข่งต่อเว็บไซต์สารานุกรมอย่างวิกิพีเดีย, ซิติเซนเดียม และสโกลาร์พีเดีย และส่วนเสริมของวิกิพีเดีย โดยมีรูปแบบที่แก้ไขข้อบกพร่องหลายประการของวิกิพีเดีย BBC News รายงานว่า "ผู้เชี่ยวชาญหลายคนมองว่าแนวคิดริเริ่มนี้เป็นการโจมตีชุมชนสารานุกรมวิกิพีเดียที่ใช้กันอย่างแพร่หลาย" มูลนิธิวิกิมีเดียที่ไม่แสวงหาผลกำไร ซึ่งเป็นเจ้าของชื่อวิกิพีเดีย และเซิร์ฟเวอร์โฮสต์โครงการวิกิพีเดีย ให้การต้อนรับโครงการกูเกิล โนลโดยกล่าวว่า "ยิ่งมีเนื้อหาเสรีที่ดีมากขึ้นเท่าใด ยิ่งดีสำหรับโลกมากขึ้นเท่านั้น" ในขณะที่บทความวิกิพีเดียเขียนรวมกันภายใต้นโยบาย "" โนลมุ่งเน้นถึงความเชี่ยวชาญส่วนบุคคลด้วยการเน้นที่ความเป็นผู้เขียน
หลังเปิดตัวรุ่นเบต้า Cedric Dupont ผู้จัดการผลิตภัณฑ์ของกูเกิล ตอบถึงแนวคิดที่ว่า กูเกิลตั้งใจให้โนลเป็น "ผู้สังหารวิกิพีเดีย" โดยกล่าวว่า "ทางกูเกิลรู้สึกยินดีเป็นอย่างยิ่งที่วิกิพีเดียประสบความสำเร็จ ใครก็ตามที่พยายามจะฆ่าสิ่งนั้นจะทำให้พวกเราได้รับอันตราย" "The New York Times" สังเกตเห็นการออกแบบที่คล้ายคลึงระหว่างโนลกับวิกิพีเดีย เช่น การใช้ฟอนต์เดียวกัน Dupont ตอบว่า สิ่งนี้เป็นเรื่องบังเอิญ เนื่องจากเป็นฟอนต์ที่ใช้งานกันทั่วไป
เนื่องจากรูปแบบของโนล ทำให้บางส่วนกล่าวว่าโนลดูเหมือนกับ About.com มากกว่าวิกิพีเดีย
ปิดตัว.
ในไม่ช้า ความสนใจของสื่อที่กูเกิล โนลได้รับเมื่อเปิดตัวลดน้อยลง เว็บไซต์นี้ไม่สามารถดึงดูดผู้อ่านได้มากนัก โดยในช่วงกลาง ค.ศ. 2009 โนลมีผู้เข้าชมโดยรวมเพียงประมาณ 175,000 ครั้งต่อเดือนเท่านั้น เมื่อเทียบกับวิกิพีเดียที่มียอดผู้เข้าชมเป็นพันล้านครั้ง ส่งผลให้โมเดลทางการเงินที่อยู่เบื้องหลังโนลไม่ได้สร้างขึ้น กูเกิลหยุดให้การสนับสนุนโนล และหลังเปิดตัวเพียง 2 ปี มีเพียงไม่กี่คนเท่านั้นที่รับรู้ถึงการมีตัวตนของโนล เป็นที่ชัดเจนว่ากูเกิลเข้าใจผิดเกี่ยวกับเหตุผลที่วิกิพีเดียประสบความสำเร็จอย่างมาก
ในช่วง ค.ศ. 2010 เว็บไซต์โนลหยุดให้บริการเป็นเวลานาน แต่ดูเหมือนว่าทางกูเกิลไม่รู้ด้วยซ้ำว่าโนลหยุดให้บริการ จนกระทั่งมีสื่อแห่งหนึ่งเข้ามาสอบถามถึงเว็บไซต์นี้ ในเดือนพฤศจิกายน ค.ศ. 2011 มีการประกาศอย่างเป็นทางการว่าโนลกำลังจะปิดตัวลง ซึ่งเป็นส่วนหนึ่งของ "การทำความสะอาดช่วงใบไม้ผลินอกฤดูกาล" ที่กูเกิลกำลังทำสำหรับโครงการและแนวความคิดริเริ่มที่ไม่ประสบความสำเร็จ แต่นักเขียนจาก TechCrunch กล่าวว่า เมื่อมีการแจ้งเรื่องนี้ "ผมแปลกใจมาก เพราะคิดว่ากูเกิลได้ปิดเว็บไซต์นี้ไปแล้ว"